ไฟแนนซ์ทูเดย์
โดย...ช.ชดา
9 พ.ย. 2558

โดย...ช.ชดา
...มหกรรมแถมแหลกแจกสะบัดเพื่อกระตุ้นการลงทุนฟื้นเศรษฐกิจประเทศของรัฐบาล ยังเป็นเรื่องที่น่าติดตามอย่างยิ่ง เพราะกระทรวงการคลังงัดไม้เด็ดให้สิทธิประโยชน์ทางด้านภาษีกับผู้ที่ลงทุนภายในปีนี้และปี 2559 ได้กันทั่วหน้า ทั้งที่ได้บีโอไอและไม่ได้บีโอไอ
มาตรการที่ออกมาใช้เน้นให้นำค่าใช้จ่ายในการลงทุนมาหักลดหย่อนภาษีเงินได้นิติบุคคล 2 เท่า งดเว้นการเก็บภาษีเงินได้นิติบุคคล 5-8 ปี เป็นต้น แต่รายละเอียดมีเยอะ ใครจะเริ่มลงทุนควรจะศึกษารายละเอียดให้รอบคอบเสียก่อนว่าเงื่อนไขที่จะได้รับสิทธิประโยชน์ทางภาษีเป็นอย่างไรบ้าง
ถือเป็นนาทีทองของคนที่จะต้องลงทุนอยู่แล้ว ทำให้ตัดสินใจได้เลยโดยไม่ต้องรีรอ แต่จะไปกระตุ้นความสนใจให้กับผู้ที่จะลงทุนใหม่อย่างไรบ้างก็ต้องติดตามดูกัน
...ใครจะว่าเศรษฐกิจไทยจะมีรูปร่างเป็นพยัญชนะภาษาอังกฤษแบบ ตัววี หรือตัวยู แต่ผู้ว่าการแบงก์ชาติวิรไท สันติประภพ มองว่าเศรษฐกิจไทยจะมีรูปร่างเหมือนเครื่องหมายถูก คล้ายตัววี แต่ไม่ใช่เพราะหางจะลากขึ้นไม่ชันเท่าตัววี นั่นแสดงว่าเศรษฐกิจจะฟื้นตัวอย่างค่อยเป็นค่อยไป ไม่พุ่งปรู๊ดปร๊าด
ดร.ก้อ ยืนยันว่า ประเทศไทยต้องการการลงทุนเพื่อกระตุ้นเศรษฐกิจ หลังจากที่เกิดปัญหามากมายทำให้ขาดการลงทุนไปนาน หัวใจของเศรษฐกิจไทยอยู่ที่การลงทุนนี่เอง ถ้าไม่มีการลงทุนใหม่เห็นทีสถานการณ์เศรษฐกิจจะไร้ตัวกระตุ้น
...รายชื่อตัวเก็งกรรมการผู้จัดการ ธนาคารอาคารสงเคราะห์ (ธอส.) แพลมออกมาบ้าง แต่ลือกันหึ่งว่า รมว.คลัง อยากได้พี่หมอ “ระเฑียร ศรีมงคล” ซีอีโอ บริษัท บัตรกรุงไทย หรือเคทีซี มานั่งเก้าอี้นี้ แต่ยังไม่มีใครยืนยันว่าเห็นชื่อพี่หมอเป็นรายชื่อหนึ่งในผู้สมัคร มาอยู่แบงก์รัฐทำงานแบบเมดทูออร์เดอร์สนุกตรงไหน อยู่เคทีซีมีสีสันคัลเลอร์ฟูลกว่ากันเยอะ 
...ขอแสดงความเสียใจกับ ขรรค์ ประจวบเหมาะ อดีตเอ็มดี ธอส.ที่สูญเสียมารดา คุณหญิงปัญจา ประจวบเหมาะ กำหนดสวดพระอภิธรรมตั้งแต่วันที่ 9-14 พ.ย. เวลา 19.00 น. ที่ศาลา 10 วัดมกุฏกษัตริยาราม